Čebelarska pot poteka iz centra Ruš, kjer lahko mimo Letnega gledališča na odcepu sprehajalne poti Pod goroj nadaljujemo v obeh smereh, saj je pot krožna. Pot lahko nadaljujete po sprehajalni poti Pod goroj do naslednje točke (oddaljena 900 m), kjer se pot po markaciji dvigne na Pohorje v smeri proti domačiji Pliberšek. Mimo Čebelarstva Pliberšek se pot nadaljuje po gozdni cesti, ki vodi na Pohorje, smer Pisker (t. i. Areška cesta). Ob cesti vas pričaka učni čebelnjak, ki je zgrajen v osnovnih merilih čebelnjaka, tipičnega za slovensko čebelarjenje. Ob njem stoji tudi čuvaj gozdov in sladkosnednež, medved. Na čebelnjaku si lahko preberete o zgodovini čebelarjenja na Slovenskem in v Rušah ter spoznate zdravilne učinke medu in izdelkov iz medu, na panjih pa si ogledate fotografije znamenitosti Ruš. Pot se nadaljuje po gozdni poti in zaključi na razcepu obeh sprehajalnih poti, kjer smo našo krožno pot tudi začeli. Pot se bo nadgrajevala v čebelarsko učno pot, na kateri bodo na posameznih odsekih pokazane različne tehnologije čebelarjenja. Dodatna ponudba: Opis tehnologij čebelarjenja si ob predhodni najavi lahko ogledate v Društvenem čebelnjaku Čebelarskega društva Ruše, ki se nahaja za Glasbeno šolo (dislocirana enota Konservatorija za glasbo in balet Maribor), kjer dobite tudi zanimive informacije o zgodovini čebelarjenja v Rušah. Posebnost čebelarske poti je, da povezuje kar tri čebelnjake – društveni čebelnjak čebelarskega društva Ruše, čebelnjak Čebelarstva Andrej Pliberšek ter mini učni čebelnjak ob povezovalni poti na Areh. Trajanje: 45 minut Zahtevnost: primerno za družine